Ani kvalitný výkon na bodový úlovok nestačil
Zverenci trénera Petra Drobňáka síce predviedli sympatický kolektívny výkon, no podľa jeho vyjadrenia mužstvo ho opäť sklamalo najmä kvôli neplodnej koncovke. "Na úvod musím poznamenať, že v tomto zápase preukázali naši hráči predovšetkým v prvom polčase výborný výkon. dokázali sme si vytvoriť takmer šesť vyložených gólových príležitostí, ktoré sme však v rozhodujúcich chvíľach nedokázali zúžitkovať. určitú spokojnosť môžem vyjadriť aj s činnosťou defenzívy, ktorá sa hlavne v prvej polovici duelu postarala o to, že súper bol v ofenzíve bezradný a našu bránu príliš neohrozil. Po zmene strán to už bolo ale o niečom inom, pretože domáci pridali na dôraze a vďaka aktívnemu presingu sa im po našom zaváhaní podarilo vsietiť gól, ktorý nakoniec rozhodol aj o ich víťazstve. Aj keď sme sa v záverečnej polhodine snažili vybojovať aspoň zaslúženú deľbu bodov vo finálnej fáze sme sa znova nepresadili a nebolo nám súdené odísť domov s priaznivým výsledkom."
V susedskom derby verí vo víťazstvo
Najbližšie čakajú Staroľubovňanov dva stretnutia na domácej pôde v rade a v oboch privítajú kvalitných súperov zo špice tabuľky. Domáci kouč tímu si plne uvedomuje ich hernú silu, no je presvedčený, že jeho mužstvo sa herne dokáže presadiť a získa veľmi potrebné body. "Už túto sobotu nás čaká atraktívny derby zápas so susednými Lipanmi, ktorý podľa môjho názoru aj napriek ich lichotivému postaveniu v tabuľke nemá žiadneho favorita. Dúfam, že oba tímy sa svojimi predvedenými výkonmi postarajú o kvalitné a zaujímavé meranie síl. Lipiancov už mnohé mužstvá poznajú ako veľmi nevyspytateľné mužstvo, ktoré dokáže prekvapiť kedy to súper najmenej očakáva. Pevne verím, že naši hráči sa dokážu z predošlých duelov poučiť a hlavne vo finálnej fáze sa už konečne dokážu výraznejšie strelecky presadiť a neostanú bezzubí. Napomôcť by nám k tomu mal dostatočnou mierou aj vyváženejší káder, do ktorého sa postupne vrátili niekoľkí zranení kľúčoví hráči. Som presvedčený, že ak sa nám podarí Lipany zdolať kolektív nadobudne potrebnú sebadôveru, ktorá by mu mala byť zárukou ďalších úspešných výsledkov."
Tréner: Prehrať sme si určite nezaslúžili
Zodpovedný výkon v mužstve Staroľubovňanov v tomto nevydarenom stretnutí odviedol Lukáš Kucko, ktorý považoval prehru jeho tímu vzhľadom na celkový priebeh duelu za veľmi krutú. "Do Zvolena sme cestovali s úmyslom pokúsiť sa bodovať, čo sa nám však napokon nepodarilo. Môžem však otvorene povedať, že herne sme boli o niečo lepší ako súper a nebyť našich nevyužitých vyložených šancí domov sme mohli odchádzať možno aj s víťazstvom. Po inkasovanom góle sme vrhli v snahe pokúsiť sa zvrátiť nepriaznivý stav všetky sily do útoku, no súper taktickou hrou si svoj skalp dokázal ustrážiť. Dúfam, že aj napriek tejto prehre dokážeme v nasledujúcich dvoch domácich zápasoch v rade, čo najviac zmobilizovať svoje sily a ak to bude možné zabodovať aj naplno. Som presvedčený, že ak celé mužstvo dokáže predviesť zodpovedný kolektívny výkon tak ako tomu bolo v poslednom domácom zápase proti Žiline "B" určite sa budeme tešiť z úspešných výsledkov. K tomu, aby sme mohli byť všetci maximálne spokojní je potrebné mať aj strelecké šťastie v zakončení, ktoré nám doposiaľ neprialo. Verím, že tentokrát už bude všetko inak a v rozhodujúcich okamihoch budeme efektívnejší než v minulosti."